[pic] | COMISIA COMUNITĂŢILOR EUROPENE |

Bruxelles, 11.3.2008

COM(2008) 143 final

2006/0145 (COD)

COMUNICAREA COMISIEI CĂTRE PARLAMENTUL EUROPEAN

în temeiul articolului 251 alineatul (2) paragraful al doilea din Tratatul CE privind poziția comună a Consiliului în ceea ce privește adoptarea unui regulament al Parlamentului European și al Consiliului privind aditivii alimentari

(prezentată de Comisie)

2006/0145 (COD)

COMUNICAREA COMISIEI CĂTRE PARLAMENTUL EUROPEAN

în temeiul articolului 251 alineatul (2) paragraful al doilea din Tratatul CEprivindpozi ția comună a Consiliului în ceea ce privește adoptarea unui regulament al Parlamentului European și al Consiliului privind aditivii alimentari

1. CONTEXT

Data transmiterii propunerii către Parlamentul European și Consiliu [document COM(2006)428 final – 2006/0145 COD]: | 28 iulie 2006. |

Data avizului Comitetului Economic și Social European: | 25 aprilie 2007. |

Data avizului Parlamentului European, prima lectură: | 10 iulie 2007. |

Data transmiterii propunerii modificate: | 24 octombrie 2007. |

Data acordului politic | 17 decembrie 2007. |

Data adoptării poziției comune: | 10 martie 2008. |

2. OBIECTIVUL PROPUNERII COMISIEI

Comisia a anunțat, în Cartea albă privind siguranța alimentară (COM (1999)719 final), intenția sa de a actualiza și a simplifica legislația existentă în ceea ce privește aditivii alimentari (acțiunea 11 din Cartea albă). Obiectivele prezentei propuneri sunt:

- de a simplifica legislația privind aditivii alimentari prin crearea unui instrument unic pentru principii, proceduri și aprobări;

- de a conferi Comisiei competențe de executare pentru actualizarea listei comunitare a aditivilor alimentari autorizați;

- de a consulta Autoritatea Europeană pentru Siguranța Alimentară (EFSA) în ceea ce privește evaluarea siguranței aditivilor alimentari;

- de a elabora un program de reevaluare pentru aditivii alimentari existenți;

- de a solicita autorizarea aditivilor care constau din, conțin ori sunt produși din organisme modificate genetic în temeiul Regulamentului (CE) nr. 1829/2003 al Parlamentului European și al Consiliului din 22 septembrie 2003 privind produsele alimentare și furajele modificate genetic.

3. OBSERVAȚII CU PRIVIRE LA POZIȚIA COMUNĂ

3.1. Observație cu caracter general

Comisia susține poziția comună adoptată de Consiliu la 10 martie 2008. Aceasta este conformă cu obiectivele și abordarea urmărită în propunerea inițială a Comisiei și, de asemenea, reflectă principiile mai multor amendamente propuse de Parlamentul European.

3.2. Amendamentele formulate de Parlamentul European cu ocazia primei lecturi acceptate de Comisie și care sunt conforme cu poziția comună

Poziția comună este în spiritul majorității celor 39 de amendamente care au fost acceptate de Comisie integral, parțial, în principiu sau sub rezerva unor modificări de redactare.

În ceea ce privește criteriile de autorizare a aditivilor alimentari și, în special, sintagma „a induce consumatorul în eroare”, poziția comună include modificări care oferă un răspuns la unele dintre observațiile formulate în amendamentele 3 și 30 ale Parlamentului European (PE).

De asemenea, poziția comună include amendamente (la considerentul 7 și la articolele 1 și 6) pentru a reflecta faptul că, deși impactul asupra mediului nu se numără printre condițiile generale de autorizare a aditivilor alimentari, acesta este, de bună seamă, un factor legitim care ar trebui luat în considerare. De exemplu, atunci când sunt identificate efecte negative asupra mediului, acestea pot fi luate în considerare în cadrul autorizării sau revizuirii condițiilor de utilizare. Aceste modificări conțin referințe la celelalte principii cuprinse în legislația generală în domeniul alimentar, și anume că normele privind aditivii alimentari utilizați în produsele alimentare vor asigura funcționarea eficientă a pieței interne și un nivel ridicat de protecție a sănătății oamenilor și a intereselor consumatorilor, inclusiv practici loiale în comerțul cu produse alimentare, ținând seama de protecția mediului. Aceste modificări reflectă aspectele privind mediul care figurează în amendamentele 1, 7 și 25 ale PE. De asemenea, considerentul 7 a fost modificat în poziția comună, în ceea ce privește utilizarea de aditivi alimentari potențial alergeni; această modificare reflectă, într-o anumită măsură, principiul amendamentului 1 al PE.

Consiliul a propus modificarea propunerii în sensul includerii în articolul 3 a definiției quantum satis și a operat modificări corespunzătoare la articolul 11. PE a propus modificări similare în amendamentele 21 și 36. Comisia poate accepta aceste propuneri sub rezerva unor modificări de ordin lingvistic incluse la articolele 3 și 12 din propunerea modificată a Comisiei.

Noul articol 5 din poziția comună precizează că nimeni nu poate introduce pe piață un aditiv alimentar sau un produs alimentar în care este utilizat un aditiv alimentar dacă utilizarea acestuia nu este conformă cu regulamentul. Această precizare a fost solicitată, de asemenea, în amendamentele 9 și 22 ale PE.

În ceea ce privește interacțiunea dintre propunerea de regulament și Regulamentul (CE) nr. 1829/2003 privind produsele alimentare și furajele modificate genetic, PE a precizat, în amendamentele 4, 38 și 63, că procedurile de evaluare și autorizare prevăzute de cele două regulamente pot să aibă loc simultan. Acest principiu important a fost reflectat, de asemenea, în poziția comună.

Considerentele 20 și 21 și diversele articole din poziția comună au fost modificate pentru a introduce procedura de reglementare cu control și pentru a alinia, în general, propunerea de regulament la Decizia 2006/512/CE a Consiliului de modificare a Deciziei 1999/468/CE de stabilire a normelor privind exercitarea competențelor de executare conferite Comisiei. Aceste dispoziții sunt compatibile, în acest sens, cu amendamentele PE 64rev, 47, 48, 67rev, 79, 68rev, 80, 51 și 69rev; cu toate acestea, diferența este că poziția comună include posibilitatea de a recurge la termene mai scurte în anumite cazuri. Acest aspect nu este reflectat în propunerea modificată a Comisiei.

Poziția comună include o dispoziție, la articolul 28, prin care se precizează că, în timpul transferului actualelor autorizații pentru aditivii alimentari către noile anexe, aditivii alimentari sau utilizările acestora care nu mai sunt necesare nu ar trebui să facă obiectul transferului. Această dispoziție reflectă principiul amendamentului 55 al PE. În mod similar, poziția comună reflectă necesitatea unei modificări la articolul 28, ca rezultat al deciziei de a include aditivii prezenți în arome în anexa III la regulament, și nu în anexa II. Acest principiu este propus, de asemenea, în amendamentele 58 și 59 ale PE.

3.3. Amendamentele formulate de Parlamentul European cu ocazia primei lecturi care au fost acceptate de Comisie și nu au fost incluse în poziția comună

Amendamentul 28 al PE a propus ca autorizarea aditivilor alimentari să menționeze criteriile de autorizare luate în considerare și motivul deciziei. În propunerea sa modificată, Comisia a acceptat principiul amendamentului conform căruia orice decizie de autorizare a unui aditiv alimentar ar trebui motivată și, prin urmare, a inclus un nou considerent 8 în propunerea modificată.

3.4. Dispoziții noi introduse de Consiliu și acceptate de Comisie

Ca și în cazul tuturor aditivilor alimentari, îndulcitorii utilizați pentru îndulcitorii de masă fac obiectul unei evaluări privind siguranța lor înainte să fie autorizați. Informațiile furnizate consumatorilor pe etichetele produselor alimentare ar trebui să fie clare și ușor de înțeles. În cazul în care există elemente de probă care atestă că anumite grupuri de consumatori depășesc doza zilnică admisă ca urmare a utilizării de îndulcitori de masă, pot fi utilizate alte măsuri nelegislative la nivel local pentru a furniza consumatorilor informațiile necesare. Se remarcă faptul că unii producători oferă deja informații pe alte tipuri de suport decât eticheta. Amendamentul inclus în poziția comună (considerentul 18 și articolul 22), conform căruia producătorii ar fi obligați să pună la dispoziția consumatorilor informațiile necesare prin orice mijloace corespunzătoare, le-ar oferi acestora, precum și statelor membre informații utile, contribuind la desfășurarea eventualelor campanii de educație a consumatorilor.

Consiliul a eliminat cerința conform căreia aditivii alimentari ar trebui să respecte întotdeauna criteriile (specificațiile) specifice privind puritatea care au fost stabilite, menționând pur și simplu că aceștia ar trebui să respecte specificațiile menționate. Această modificare precizează că aditivii alimentari, atunci când sunt amestecați sau se prezintă sub formă de soluție, nu trebuie să respecte întotdeauna alte criterii, precum conținutul de umiditate sau aciditatea, asigurând totodată respectarea cerințelor privind conținutul de contaminanți al acestor aditivi. Un amendament similar a fost propus inițial de PE, dar nu a fost votat cu ocazia primei lecturi.

A fost introdus în poziția comună un nou considerent 16, pentru a descrie mai exact principiul transferului stabilit la articolul 17.

În ceea ce privește etichetarea aditivilor alimentari comercializați între întreprinderi sau direct către consumatorul final, PE a adoptat, cu ocazia primei lecturi, un număr de amendamente la propunerea privind enzimele alimentare, în vederea simplificării dispozițiilor privind etichetarea. Poziția comună conține o simplificare asemănătoare. În pofida diferențelor de structură și formulare, cerințele de etichetare pentru aditivii alimentari sunt în mare măsură conforme cu cele propuse de PE pentru enzime. Poziția comună conține, de asemenea, dispoziții similare cu cele propuse de amendamentele 42 și 44 ale PE în ceea ce privește termenul de valabilitate/durata de depozitare și derogările pentru aditivii alimentari livrați în vrac, de exemplu în cisternă. De asemenea, poziția comună a continuat demersurile de simplificare a dispozițiilor privind etichetarea aditivilor alimentari comercializați direct către consumatorul final, deoarece aceștia sunt considerați produse alimentare și, prin urmare, sunt reglementate de dispozițiile privind etichetarea prevăzute în Directiva 2000/13/CE referitoare la etichetarea și prezentarea produselor alimentare, precum și la publicitatea acestora. Propunerea modificată a Comisiei a preluat ideile principale ale amendamentelor PE și reflectă dispozițiile privind etichetarea incluse de Consiliu în poziția comună.

În poziția sa comună, Consiliul a introdus la considerentul 13 și la articolul 24 câteva ajustări pentru a preciza că o nouă formă, la scară nanometrică, a unui aditiv alimentar ar putea fi considerată a fi o metodă de producție considerabil diferită și, prin urmare, ar necesita o nouă evaluare privind siguranța. Amendamentul 35 al PE a propus, de asemenea, să se introducă valori limită separate pentru aditivii alimentari la scară nanometrică. În opinia Comisiei, amendamentul PE nu este necesar, întrucât ar putea fi stabilite deja restricții specifice în condițiile prevăzute, dacă acestea se dovedesc a fi necesare în urma evaluării privind siguranța. Comisia acceptă totuși spiritul amendamentelor propuse în poziția comună. Cu toate acestea, se consideră că acest principiu ar fi abordat mai bine într-un articol separat, precum în articolul 11 din propunerea modificată a Comisiei.

În cursul perioadei în care autorizațiile actuale pentru aditivii alimentari sunt revizuite și transferate în noua anexă, examinarea cererilor pentru noi aditivi sau noi utilizări a aditivilor alimentari ar putea fi suspendată. O astfel de acțiune ar împiedica inovarea și ar avea un efect prejudiciabil asupra industriei alimentare. Prin urmare, Consiliul a propus un amendament prin care se permite, în cursul acestei perioade intermediare, modificarea directivelor actuale prin procedura de comitologie, astfel încât aditivii alimentari pentru care se așteaptă autorizarea și care au primit deja un aviz pozitiv din partea Autorității Europene privind Siguranța Alimentară să poată fi autorizați. Prin urmare, poziția comună include un nou articol 29 și modificări corespunzătoare la articolul 33.

Poziția comună include o modificare menită să precizeze sensul expresiei „prelungirea duratei de depozitare prin înlocuirea zaharurilor” pentru a explica mai bine acest concept [articolul 7 litera (b)]. În schimb, Parlamentul European a propus să se elimine acest text (amendamentul 73). Comisia poate să accepte noua formulare propusă în poziția comună. Poziția comună include, de asemenea, precizări suplimentare privind condițiile specifice pentru coloranți [articolul 8 litera (b)] conform cărora aceștia sunt utilizați pentru a contribui la identificarea aromelor asociate în mod normal cu anumite produse alimentare.

Inițial, propunerea Comisiei sugera că, în mod general, cantitățile maxime de aditivi alimentari ar trebui să se aplice pentru produse alimentare gata pentru consum, întrucât aceste informații ar putea fi relevante pentru calculul expunerii. Cu toate acestea, Consiliul consideră că, pentru a facilita punerea în aplicare, ar fi mai clar să se stabilească cantitățile maxime pentru produsele alimentare în forma în care sunt comercializate, deși, din motive de claritate, poziția comună conține un amendament care precizează că, pentru produsele alimentare care trebuie reconstituite sau diluate, cantitățile maxime ar trebui stabilite pentru produsele alimentare reconstituite sau diluate. Amendamentul 37 al PE conține, de asemenea, o referință la diluarea produselor alimentare. Ținând seama de precizarea suplimentară propusă de Consiliu, Comisia poate să accepte noua formulare „în forma în care sunt comercializate”.

Poziția comună a modificat articolul 18 pentru a include toate deciziile de interpretare, inclusiv cea care a fost inclusă inițial în articolul 2, care stabilesc dacă o anumită substanță corespunde cu definiția unui aditiv alimentar. Aplicarea dispozițiilor articolului 18 reprezintă o punere în aplicare a normelor prevăzute în actul de bază (de exemplu, definiția unui aditiv alimentar). Prin urmare, aceasta nu intră sub incidența noii proceduri de reglementare cu control, aspect care figurează în poziția comună. Amendamentele 12, 40 și 47 propun utilizarea procedurii de reglementare cu control pentru astfel de decizii.

Poziția comună include o nouă dispoziție la articolul 29, care reflectă necesitatea unei perioade de tranziție, determinată de modificarea dispozițiilor privind etichetarea, pentru produsele care nu mai sunt conforme cu noile norme. Comisia a inclus o dispoziție similară în articolul 32 din propunerea sa modificată, ceea ar putea fi o poziție mai bună în text.

4. CONCLUZIE

Comisia consideră că poziția comună reflectă pe deplin elementele esențiale ale propunerii sale inițiale și este în spiritul multor amendamentelor aduse de Parlamentul European cu ocazia primei lecturi,

Prin urmare, Comisia aprobă poziția comună adoptată de Consiliu în unanimitate.